Rudi Rus

Rudi Rus (vlastným menom Rudolf Rus; * 22. september 1976, Nitra) je slovenský rozhlasový moderátor, známy najmä z autorskej metalovej show HEADBANGER_FM, ktorú vysiela na Rádiu_FM každý pondelok od 22:00 do polnoci. Okrem moderovania pôsobí aj v oblasti ľudských zdrojov a náboru.

Študoval na Slovenskej poľnohospodárskej univerzite v Nitre, inžinierske štúdium na Fakulte ekonomiky a manažmentu ukončil v roku 2001. V prostredí rádií sa pohybuje od roku 1998. Začínal a do roku 2004 s menšími prestávkami pôsobil v nitrianskych regionálnych rádiách. Od 17. novembra 2005 bez prestávky vysiela na Rádiu_FM jedinú metalovú show v celoslovenskom éteri. Okrem moderovania sa venuje i hudobnej publicistike. Od roku 2004 píše pre najväčší československý portál o tvrdorockovej a metalovej hudbe metalopolis.net. Prispieval aj do slovensko-českej mutácie magazinu Rock Hard, občasne publikuje články o hudbe a rozhovory so zaujímavými interpretmi aj v iných periodikách, napr. .týždeň.

O metale hovorí, že „je to výnimočné umenie pre ľudí, ktorí nekĺžu po povrchu pop kultúry“. Vo svojej dvojhodinovke poslucháčom prináša okrem kvalitnej hudby, rozhovorov s kapelami a živých koncertov priamo zo štúdia aj rozhovory na témy, ktoré s metalom súvisia. Napr. vysielanie s profesorom klinickej a forenznej psychológie Antonom Heretikom na tému zlo a agresivita.

Venuje sa tiež moderovaniu knižných besied.

Referencie

Literatúra 
 

Slovenskí rozhlasoví moderátori
Absolventi Slovenskej poľnohospodárskej univerzity v Nitre
Osobnosti z Nitry